ย้ำ ต้องสร้างความเชื่อมั่นและร่วมกันดูแลรักษาบรรยากาศความสงบเรียบร้อยต่อเนื่องถึงหลังเลือกตั้ง
รองนายกรัฐมนตรีและรัฐมนตรีว่าการกระทรวงกลาโหม ตรวจเยี่ยมการปฏิบัติงานฝ่ายความมั่นคงในพื้นที่ภาคเหนือตอนล่าง  ย้ำต้องสร้างความเชื่อมั่นและร่วมกันดูแลรักษาบรรยากาศความสงบเรียบร้อยต่อเนื่องถึงหลังเลือกตั้ง

 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหมพร้อมคณะ ฟังการบรรยายสรุปจากกองทัพภาคที่ 3 และตรวจเยี่ยมการปฏิบัติงานของกองพลทหารม้าที่ 1   โดยย้ำ ขอให้เตรียมกำลังและความพร้อมรบของหน่วยทหาร ให้พร้อมป้องกันชายแดนและเผชิญกับภัยคุกคามทุกรูปแบบในพื้นที่  พร้อมทั้งขอให้กองกำลังป้องกันชายแดน ให้ความสำคัญกับการเฝ้าระวังและสกัดกั้นการลำเลียงยาเสพติดและการลักลอบนำเข้าสินค้าผิดกฎหมาย โดยเฉพาะพืชผลทางการเกษตร   
ขณะเดียวกัน ขอให้ประสานและทำงานร่วมกับฝ่ายปกครองและตำรวจ เสริมสร้างความเชื่อมั่นในการดูแลรักษาบรรยากาศความสงบเรียบร้อยและความรักความสามัคคีในพื้นที่ให้ต่อเนื่องถึงหลังการเลือกตั้ง   ควบคู่ไปกับการสนับสนุนแก้ปัญหาปากท้องของประชาชน โดยเฉพาะการเร่งขับเคลื่อนการเจรจาไกล่เกลี่ยแก้ปัญหาหนี้นอกระบบ เพื่อบรรเทาความเดือดร้อนของประชาชนที่มีรายได้น้อย ควบคู่ไปกับการเสริมสร้างความเข้มแข็งของกระบวนการชุมชน
  
 จากนั้น ตรวจเยี่ยมและให้กำลังใจการปฏิบัติงานของตำรวจ ณ สถานีตำรวจภูธรท่าพลและสถานีตำรวจภูธรเมืองเพชรบูรณ์  โดยย้ำการปฏิบัติงาน ขอให้ยึดประชาชนในพื้นที่เป็นศูนย์กลาง ใช้วาจาสุภาพเป็นมิตร  โดยให้พัฒนาการบริการและระบบอำนวยความยุติธรรมให้เป็นที่เชื่อมั่นของประชาชน ในการป้องกันและลดปัญหาอาชญากรรมในพื้นที่  การดูแลความปลอดภัยในชีวิตและทรัพย์สินของประชาชนในภาพรวม พร้อมทั้งกำชับ ให้ตำรวจเข้าไปช่วยเหลือดูแลชาวบ้านแก้ปัญหาหนี้นอกระบบและบังคับใช้กฎหมายจริงจังกับนายทุนเถื่อนในพื้นที่   รวมทั้งขอให้ปรับปรุงสถานีตำรวจและสร้างความโปร่งใสในการบริหารงาน ทั้งนี้ ขอให้ผู้บังคับบัญชาทุกระดับ กวดขันวินัยและดูแลสวัสดิการกำลังพลอย่างสม่ำเสมอ โดยต้องไม่ให้มีการเรียกรับผลประโยชน์หรือละเลยการปฏิบัติหน้าที่อย่างเด็ดขาด
 
พร้อมกันนี้ ได้มีประชาชนจำนวนมากจากพื้นที่ 9 จังหวัดในภาคเหนือตอนล่าง ได้รวมตัวกันเดินทางมาแสดงความขอบคุณ และเป็นกำลังใจให้ พลเอก ประวิตร ฯ ที่กำชับฝ่ายความมั่นคง ลงมาช่วยขับเคลื่อนดูแลความเดือดร้อนของผู้มีรายได้น้อยจากปัญหาหนี้นอกระบบอย่างจริงจัง โดยสามารถนำทรัพย์สินและโฉนดที่ดินกลับคืนมาได้ในที่สุด  ทั้งนี้ พลเอก ประวิตร ย้ำว่า เจ้าหน้าที่จะพยายามทำร่วมกันให้ถึงที่สุด ด้วยความเป็นธรรม โดยไม่ปล่อยให้ประชาชนต้องเผชิญปัญหาอย่างโดดเดี่ยวอีกต่อไป